TV 2 Play tester live-streaming i 4K

Fodboldfans kunne lørdag se live-streamingen af La Liga-kampen mellem Real Madrid og Getafe i funklende 4K. Det er, så vidt vides, første gang TV 2 Play streamer en live-transmission i 4K. De betegner det som en test. Det skriver Recordere.dk.

Testen kommer belejligt, idet VM i fodbold skydes igang den 20. november i Qatar. Der er dog endnu ikke meldt noget officielt ud, om kampene sendes i den højere opløsning.

Konkurrenten DR, som TV 2 deler rettighederne til VM med, har tidligere meldt ud, at de ikke har rettighederne til at sende kampene i 4K.

Det er forholdsvis nyt, at de to kanaler er begyndt at kigge på den højere opløsning. Så sent som i slutningen af september meddelte de, at serierne Carmen Curlers (DR) og Badehotellet sæson 9 (TV 2 Play) kan streames i 4K.

For at se med kræves det rette udstyr. Ud over et kompatibelt tv skal man bruge en Apple TV 4K-boks eller en Google TV-afspiller som eksempelvis Chromecast med Google TV.

Selv om billedkvaliteten er hævet, sendes der fortsat uden HDR. Der sendes heller ikke i surround, men fortast kun i stereo.

TV 2 Play tester live-streaming i 4K