VM i fodbold sendes i 4K-kvalitet

Så er der endelig noget at bruge 4K-fladskærmen til, som ikke er serier eller film. TV 2 bekræfter i dag, at de sender en række af kampene fra sommerens VM i fodbold i 4K-opløsning med HDR. Det er dog “kun” tv-kunder hos partnerne Yousee, Stofa og Waoo, der har mulighed for at få den fulde oplevelse.

Der oprettes i forbindelse med VM en særlig 4K/UHD-kanal hos de tre partnere, som sender et ”spejl” af TV 2s transmissioner fra VM. På TV 2 og TV 2 SPORT sendes kampene i almindelig HD-kvalitet.

– Vores kunder efterspørger 4K-indhold, og vi er derfor begejstrede for, at vi sammen med TV 2 kan tilbyde VM-kampe i 4K og på den måde give vores kunder med den nye 4K tv-boks en forsmag på fremtidens høje billedkvalitet, siger Jacob Mortensen, tv-direktør i YouSee.

VM i Rusland foregår i perioden 14. juni – 15. juli 2018. Det bliver den første slutrunde, hvor alle kampe produceres i Ultra HD.

(Kilde: TV 2)

VM i fodbold sendes i 4K-kvalitet